Achilles Huber
Dr Achilles Hueber (* 9. Februar 1776 z Sissach; † 7. Juli 1860 z Baasel) isch e Schwizer Archidekt gsi.

Lääbe 
Dr Achilles Hueber isch am 9. Februar 1776 z Sissach as Soon vom Pfarrer Johann Jakob Hueber uf d Wält choo. Es cha si, ass er si erste Underricht bim Johann Ulrich Büchel z Baasel überchoo het. Denn het er e vierjöörigi Leer zum Stäimetz bim Wärkmäister Niklaus Sprüngli z Bärn gmacht. In de Joor 1798 bis 1802 het er für verschidnigi Archidekte z Züüri, Stroossburg und Karlsrue gschafft. Z Karlsrue isch er e Schüeler vom Friedrich Weinbrenner gsi, won e groosse Iifluss uf en ghaa het.

Denn het dr Hueber en äignigs Baugschäft z Baasel ghaa und isch 1803 Mitgliid vo dr Zumft zu Spinnwätter worde. Hüte schribt men em nume no drei Baute zue. Mä het von em au e baar Archidektuurzäichnige und en Entwurf für e Theater uf em Petersblatz z Baasel us em Joor 1813. 

1804 het dr Achilles Hueber d Susanna Catharina Beck ghürootet. Er isch am 7. Juli 1860 im Alter vo vierenachzig z Baasel gstorbe.

Baute 
 1810: Huus zur Fortuna, Dalbevorstadt 19 z Basel
 1822: Landhuus im Margarethepark z Binnige
 1827–28: Pfarrhuus z Gälterchinde

Litratuur 
 Basler Baurisse 1800-1860, Ausstellungskatalog Basel, 1967.
 Architektenlexikon der Schweiz 19./20. Jahrhundert, uusegee vo dr Isabelle Rucki, Dorothee Huber, 1998, S. 281 f.

Webligg 
 

Archidekt z Baasel
Architekt vom Klassizismus
Basler
Schwiizer
Maa